贈開懷道人
作者：王質
朝代：宋

paragraphs: 達磨隻履投西歸，一隻迺爲汝所持。
汝持此隻將奚爲，十方三世包無遺。
大撓十干十二支，衍作六十花參差。
釋迦佛亦不出斯，丈六身外還屬誰。
七十九年略可推，無始劫來何從知。
可滿盛著瑯琊兒，任汝胎年月日時。
烏窠披上粗繒衣，龍尾引入黄金墀。
平川袤野觀游絲，東西南北隨風飛，水流雲在俱遲遲。
凡度眼者都忘機，一物今古長光輝。
無頭無尾無骨皮，無男無女無妾妻，無肝無膽無心脾。
大率一切皆無之，太空赤立孤悽悽。
珞琭忽見全如癡，何況呂李楊徐奚。
我命居申西南維，我身在未正直西。
臘月三十日到來，此身此命成煙霏。
捲起卦盤收卦棋，梅軒共看花陰移。